|  |  |
| --- | --- |
| **ΕΙΔΙΚΗ ΓΡΑΜΜΑΤΕΙΑ ΔΙΑXΕΙΡΙΣΗΣ ΓΕΝΙΚΗ ΓΡΑΜΜΑΤΕΙΑ ΕΡΕΥΝΑΣ & ΤΕΧΝΟΛΟΓΙΑΣ****ΠΡΟΓΡΑΜΜΑΤΩΝ ΕΥΡΩΠΑΪΚΟΥ ΤΑΜΕΙΟΥ** Διεύθυνση Υποστήριξης Δράσεων **ΠΕΡΙΦΕΡΕΙΑΚΗΣ ΑΝΑΠΤΥΞΗΣ,** Έρευνας & Καινοτομίας**ΤΑΜΕΙΟΥ ΣΥΝΟΧΗΣ ΚΑΙ** Τμήμα Γ΄ Καινοτομίας**ΕΥΡΩΠΑΪΚΟΥ ΚΟΙΝΩΝΙΚΟΥ ΤΑΜΕΙΟΥ** Ειδική Υπηρεσία Διαχείρισης Επιχειρησιακού Προγράμματος Ανταγωνιστικότητα, Επιχειρηματικότητα & Καινοτομία  |  |

**«ΣΥΝΕΡΓΑΤΙΚΟΙ ΣΧΗΜΑΤΙΣΜΟΙ ΚΑΙΝΟΤΟΜΙΑΣ / ΣΣΚ»**

**1η Πρόσκληση: Φορέας Αρωγός**

**ΣΥΧΝΕΣ ΕΡΩΤΗΣΕΙΣ – ΑΠΑΝΤΗΣΕΙΣ**

**Σχετικά με την υποβολή πρότασης στην 1η Πρόσκληση υποβολής αιτήσεων χρηματοδότησης έργων στη Δράση «ΣΥΝΕΡΓΑΤΙΚΟΙ ΣΧΗΜΑΤΙΣΜΟΙ ΚΑΙΝΟΤΟΜΙΑΣ/ΣΣΚ» - 1η Πρόσκληση: «Φορέας Αρωγός» - Κωδικός Πρόσκλησης 026ΚΕ - Α/Α ΟΠΣ 3875.**

**ΔΙΚΑΙΟΥΧΟΙ ΦΟΡΕΙΣ ΑΡΩΓΟΙ ΤΩΝ ΣΣΚ**

**Ερώτηση 1. Σε περίπτωση που ο Φορέας αιτείται χρηματοδότηση με τη χρήση του Κανονισμού (ΕΕ) αριθ. 1407/2013 De minimis, εξακολουθεί να ισχύει ο περιορισμός περί χαρακτήρα κινήτρου της επένδυσης;**

**Απάντηση** - Σε περίπτωση επιλογής χρήσης του Κανονισμού (ΕΕ) αριθ. 1407/2013 De minimis, ως ημερομηνία έναρξης επιλεξιμότητας δαπανών των έργων που χρηματοδοτούνται στο πλαίσιο της παρούσας Πρόσκλησης ορίζεται η ημερομηνία της ηλεκτρονικής υποβολής της αίτησης χρηματοδότησης.

**Ερώτηση 2. Είναι επιλέξιμα τα Επιμελητήρια;**

**Απάντηση** - Σύμφωνα με την ανοιχτή πρόσκληση «Συνεργατικοί Σχηματισμοί Καινοτομίας/ΣΣΚ», δυνητικοί δικαιούχοι είναι οι νομικές οντότητες που ασκούν οικονομική δραστηριότητα, δηλαδή προσφέρουν προϊόντα και υπηρεσίες σε δεδομένη αγορά και δεν εμπίπτουν στους κανόνες του εμπορικού δικαίου και έχουν συσταθεί νομίμως και τηρούν βιβλία σύμφωνα με τα οριζόμενα στο Ν. 4308/2014.

**Ερώτηση 3. Ατομικές επιχειρήσεις μπορούν να συμμετέχουν στο πρόγραμμα α) ως φορείς αρωγής ή β) ως μέλη των ΣΣΚ;**

**Απάντηση** - Ο Φορέας Αρωγός και τα μέλη του ΣΣΚ θα πρέπει να αποτελούν νομικές οντότητες και όχι φυσικά πρόσωπα (ατομικές επιχειρήσεις).

**Ερώτηση 4. Υφιστάμενη επιχείρηση ως ΦΑ μπορεί να υποβάλλει πρόταση στην 1η πρόσκληση Δράσης ΣΣΚ στον τομέα Αγροδιατροφής και με την χρήση του Κανονισμού ΕΕ 1407/2013 να επιδοτηθεί με ποσοστό 100% για όλες τις δαπάνες μέχρι το ύψος των 200.000 ευρώ;**

**Απάντηση** - Σε περίπτωση επιλογής χρήσης του Κανονισμού (ΕΕ) αριθ. 1407/2013 De minimis η ένταση ενίσχυσης προς το Φορέα Αρωγό του ΣΣΚ, δύναται να ανέλθει στο 100% και μέχρι το ύψος των 200.000€, με όλους τους περιορισμούς του ΕΚ De minimis (επισυνάπτεται), όπως αναφέρονται και στην προκήρυξη και συγκεκριμένα στο Κεφάλαιο 2 και στο Κεφάλαιο 7, ενώ ιδιαίτερα για την Αγροδιατροφή και όσα αναφέρονται στο Κεφάλαιο 5. Η επιλογή αυτή είναι εναλλακτική και δεν ισχύει σε συνδυασμό με την ένταση ενίσχυσης του Άρθρο 27 του 651/2014.

**Σημειώνεται ότι δεν χρηματοδοτούνται έργα που αφορούν σε παρασκευή, επεξεργασία και εμπορία καπνού και προϊόντων καπνού, σύμφωνα με τον ΕΚ 1301/2013 για το ΕΤΠΑ.**

**Ερώτηση 5. Εφόσον το ποσό της ιδιωτικής συμμετοχής καλυφθεί από τον φορέα αρωγό υπάρχει κάποια άλλη οικονομική υποχρέωση για τις επιχειρήσεις που θα συμμετέχουν στον συνεργατικό σχηματισμό;**

**Απάντηση** - Η παρούσα 1η Πρόσκληση αφορά μόνο τον Φορέα Αρωγό. Σχετικά με τις υποχρεώσεις του ΦΑ στην ‘’ΑΝΑΛΥΤΙΚΗ ΠΡΟΣΚΛΗΣΗ’’ «ΣΥΝΕΡΓΑΤΙΚΟΙ ΣΧΗΜΑΤΙΣΜΟΙ ΚΑΙΝΟΤΟΜΙΑΣ / ΣΣΚ» 1η Πρόσκληση: Φορέας Αρωγός υφίστανται οι υποχρεώσεις οι οποίες περιγράφονται στην ‘’Ενότητα : 15 ΥΠΟΧΡΕΩΣΕΙΣ ΔΙΚΑΙΟΥΧΩΝ’’ και υποενότητες ‘’15.1. Υποχρεώσεις κατά το χρονικό διάστημα υλοποίησης του Έργου’’ και ‘’15.2. Υποχρεώσεις μετά την ολοκλήρωση της Πράξης’’.

Στην 2η πρόσκληση της Δράσης, όπου θα υποβληθούν, σχέδια από επιχειρήσεις που ενδιαφέρονται να συνεργασθούν με τους Φορείς Αρωγούς των προκριθέντων ΣΣΚ, θα καθοριστούν αντίστοιχες υποχρεώσεις.

Υποχρεώσεις μεταξύ φορέα αρωγού και επιχειρήσεων που συμμετέχουν στον ΣΣΚ θα αναφέρονται στο προσύμφωνο ή σύμφωνο συνεργασίας.

**Ερώτηση 6. Μπορούν οι επιχειρήσεις που θα συμμετάσχουν στο δίκτυο του Συνεργατικού Σχηματισμού Καινοτομίας και θα συνεργαστούν με τον Φορέα Αρωγό να είναι πχ. ελαιουργεία; Εάν μπορούν να συμμετάσχουν και με δεδομένο ότι ανήκουν στο τομέα της Αγροδιατροφής, μπορεί ο φορέας αρωγός να επιλέξει την χρηματοδότηση μέσω του κανονισμού EE 1407/2013 (DeMinimis) για 100% χρηματοδότηση των επιλέξιμων δαπανών του προϋπολογισμού;**

**Απάντηση** - Ναι, μπορούν να εμπλακούν σε ένα ΣΣΚ επιχειρήσεις από τον ίδιο τομέα, να υπάρχει επιχειρησιακή συνάφεια και οι αλληλεπιδράσεις των μελών του ΣΣΚ να συμβάλουν σε αλυσίδα προστιθέμενης αξίας.

O φορέας αρωγός μπορεί να επιλέξει τη χρηματοδότηση μέσω του κανονισμού EE 1407/2013 (De Minimis). Σε περίπτωση επιλογής χρήσης του Κανονισμού (ΕΕ) αριθ. 1407/2013 De minimis η ένταση ενίσχυσης προς το Φορέα Αρωγό του ΣΣΚ, δύναται να ανέλθει στο 100% και μέχρι το ύψος των 200.000€, με όλους τους περιορισμούς του ΕΚ 1407/2013 (De minimis).

Η επιλογή αυτή είναι εναλλακτική και δεν ισχύει σε συνδυασμό με την ένταση ενίσχυσης του Άρθρο 27 του 651/2014.

**Ερώτηση 7. Στην περίπτωση που ο Φορέας Αρωγός είναι ΑΜΚΕ:**

1. **Στα απαιτούμενα δικαιολογητικά ακολουθεί την κατηγορία των επιχειρήσεων ή τους «Λοιπούς Φορείς»;**
2. **Η πρόταση υποβάλλεται με τον ΑΦΜ της ΑΜΚΕ ή απαιτείται ΑΦΜ φυσικού προσώπου (επιστημονικός υπεύθυνος);**
3. **Στην περίπτωση που ο Φορέας Αρωγός είναι ΑΜΚΕ και δεν κάνει ισολογισμό αλλά διατηρεί Βιβλία Β κατηγορίας, τι στοιχεία συμπληρώνει στην περιοχή 1.6. της φόρμας με τίτλο «ΣΥΓΚΕΝΤΡΩΤΙΚΑ ΣΤΟΙΧΕΙΑ ΜΕΓΕΘΟΥΣ ΕΠΙΧΕΙΡΗΣΗΣ»;**

**Απάντηση**

1. Η Πρόσκληση απευθύνεται σε υφιστάμενες επιχειρήσεις οι οποίες έχουν συσταθεί νομίμως και λειτουργούν ως νομικά πρόσωπα, ανεξαρτήτως του τύπου τους. Οι ΑΜΚΕ ακολουθούν την κατηγορία των επιχειρήσεων.
2. Η πρόταση υποβάλλεται με τον ΑΦΜ της ΑΜΚΕ.
3. Εάν δεν κάνει ισολογισμό, στην Περιοχή 1.6 συμπληρώνει Συνολικό Κύκλο Εργασιών, το Σύνολο του Ενεργητικού και τον Αριθμό απασχολουμένων σε ΕΜΕ. Υποβάλει επίσης συνημμένα όσα Δικαιολογητικά προβλέπονται στο Παράρτημα ΙΙ της Αναλυτικής Προκήρυξης.

**Ερώτηση 8. Στην περίπτωση που ο Φορέας Αρωγός είναι ΑΜΚΕ και οι επιχειρήσεις που θα μετάσχουν στον ΣΣΚ είναι εταίροι ή συνεργαζόμενα μέλη του Φορέα Αρωγού, απαιτείται και η υποβολή είτε προσυμφώνων συνεργασίας χωρίς δεσμευτική ισχύ μεταξύ των μελών του ΣΣΚ και του Φορέα Αρωγού που θα αφορούν στη συνεργασία και τον συντονισμό των μελών για την επίτευξη των στόχων του υπό ίδρυση ΣΣΚ είτε συμφωνητικών τα οποία θα αναφέρουν ότι θα ενεργοποιηθούν μόνο σε περίπτωση που ο Φορέας Αρωγός ενταχθεί στην συγκεκριμένη δράση ή αρκεί η υποβολή του ισχύοντος καταστατικού της ΑΜΚΕ ;**

**Απάντηση** - Απαιτείται η υποβολή προσυμφώνων συνεργασίας είτε συμφωνητικών χωρίς δεσμευτική ισχύ μεταξύ δέκα (10) ανεξάρτητων μεταξύ τους επιχειρήσεων, σύμφωνα με τα οριζόμενα στη σύσταση της ΕΕ 2003/361/ΕΚ, εκ των οποίων τουλάχιστον 5 ΜΜΕ, μελών του ΣΣΚ και του Φορέα Αρωγού.

**Ερώτηση 9. Οι Μη κερδοσκοπικοί οργανισμοί θεωρούνται "επιχειρήσεις";**

**Απάντηση** - Επιχειρήσεις: κάθε οντότητα, που ασκεί οικονομική δραστηριότητα.

Η Πρόσκληση απευθύνεται σε υφιστάμενες επιχειρήσεις ανεξαρτήτως μεγέθους και ημερομηνίας ίδρυσης. Οι επιχειρήσεις πρέπει να έχουν συσταθεί νομίμως και να λειτουργούν ως νομικά πρόσωπα, ανεξαρτήτως του τύπου τους (π.χ. ΑΕ, ΕΠΕ, ΟΕ, ΕΕ, ΙΚΕ, ΚοινΣΕπ).

Δυνητικοί δικαιούχοι της παρούσας Πρόσκλησης είναι επίσης και Λοιπά Νομικά πρόσωπα ή νομικές οντότητες του ιδιωτικού ή δημόσιου τομέα, που ασκούν οικονομική δραστηριότητα, δηλαδή προσφέρουν προϊόντα και υπηρεσίες σε δεδομένη αγορά και δεν εμπίπτουν στους κανόνες του εμπορικού δικαίου, , εφόσον έχουν συσταθεί νομίμως και τηρούν βιβλία σύμφωνα με το Ν. 4308/2014.

**Ερώτηση 10. Ως Φορέας Αρωγός μπορεί να είναι Ελληνικό Δημόσιο Ερευνητικό Ίδρυμα ή Πανεπιστήμιο;**

Στην περίπτωση που Πανεπιστημίου, νομικά και διαχειριστικά τέτοιος φορέας μπορεί να είναι:

α) το ίδιο το Ίδρυμα (δηλαδή η Διεύθυνση Οικονομικού),

β) ο Ειδικός Λογαριασμός Κονδυλίων Έρευνας (ΕΛΚΕ) ή

γ) η εταιρεία διαχείρισης περιουσιακών στοιχείων του Ιδρύματος;

**Απάντηση**

α) Το ίδιο το Πανεπιστημιακό Ίδρυμα δεν μπορεί να είναι Φορέας Αρωγός, καθώς σύμφωνα με το Ν.4485/2017 Δικαιούχος μπορεί να είναι μόνο ο ΕΛΚΕ του Ιδρύματος.

Αντίθετα, το Ελληνικό Δημόσιο Ερευνητικό Κέντρο μπορεί να είναι Φορέας Αρωγός.

β) Δυνητικός δικαιούχος μπορεί να είναι ο Ειδικός Λογαριασμός Κονδυλίων Έρευνας (ΕΛΚΕ) του Εκπαιδευτικού Ιδρύματος σύμφωνα με το Ν. 4485/4-8-2017 (ΦΕΚ Α΄ 114), Κεφάλαιο Η, άρθρα 50 έως 68, όπου ρυθμίζονται όλα τα θέματα σχετικά με την λειτουργία των Ειδικών Λογαριασμών Κονδυλίων Έρευνας (Ε.Λ.Κ.Ε.), των οποίων προβλέπεται η σύσταση σε κάθε Α.Ε.Ι, για τη διαχείριση και αξιοποίηση των κονδυλίων επιστημονικής έρευνας, εκπαίδευσης, κατάρτισης, τεχνολογικής ανάπτυξης και καινοτομίας, καθώς και παροχής συναφών υπηρεσιών, προς επίτευξη του σκοπού τους. Συνεπώς, νόμιμος εκπρόσωπος είναι ο Υπεύθυνος του ΕΛΚΕ, ενώ ως Υπεύθυνοι υλοποίησης των πράξεων δύναται να είναι εκπρόσωποι ακαδημαϊκών θεσμοθετημένων μονάδων των Ανώτατων Εκπαιδευτικών Ιδρυμάτων της χώρας.

γ) Δυνητικός Δικαιούχος μπορεί να είναι η Εταιρεία Διαχείρισης Περιουσιακών Στοιχείων του Ιδρύματος.

**Ερώτηση 11. Δεν προκύπτει από το κείμενο της πρόσκλησης κανένας γεωγραφικός περιορισμός για τις εταιρείες – μέλη του cluster. Μπορεί τα μέλη του cluster να είναι σε διαφορετικές Περιφέρειες;**

**Απάντηση** - Ναι, οι εταιρείες – μέλη του «Συνεργατικού Σχηματισμού Καινοτομίας/ΣΣΚ» μπορεί να προέρχονται από διαφορετικές Γεωγραφικές περιφέρειες. Η παρούσα 1η Πρόσκληση υποβάλλεται και αφορά μόνο το Φορέα Αρωγό. Δεν υπάρχει περιορισμός στην περιοχή εγκατάστασης του ΣΣΚ, καθώς ο ΦΑ και οι εταιρείες – μέλη του «Συνεργατικού Σχηματισμού Καινοτομίας/ΣΣΚ» δύνανται να προέρχονται από διαφορετικές Γεωγραφικές περιφέρειες.

**Ερώτηση 12. Παρακαλώ διευκρινίστε εάν είναι επιλέξιμοι ως Φορείς Αρωγοί οι ΟΤΑ και ειδικότερα οι Δήμοι;**

**Απάντηση** - Σύμφωνα με την ανοιχτή πρόσκληση των ΣΣΚ, οι δυνητικοί δικαιούχοι θα πρέπει να τηρούν βιβλία σύμφωνα με το Ν. 4308/2014. Για τους Ο.Τ.Α. Α΄ Βαθμού ισχύει το π.δ. 315/1999 «Περί του ορισμού του περιεχομένου και του χρόνου ενάρξεως της εφαρμογής του Κλαδικού Λογιστικού Σχεδίου Δήμων και Κοινοτήτων (Ο.Τ.Α. Α΄ Βαθμού)» (Α΄ 302).

Δεν απαγορεύεται η δυνατότητα συμμετοχής Δήμου ως μέλος στον ΣΣΚ, πέραν των 10 εταιρειών που απαιτούνται για την δημιουργία του συνεργατικού σχηματισμού.

**Ερώτηση 13. Σχετικά με την παράγραφο 2.1 της Πρόσκλησης, σε περίπτωση συμμετοχής και δημόσιων ερευνητικών φορέων, αυτοί υπολογίζονται πέραν των 10 ανεξάρτητων επιχειρήσεων (εκ των οποίων 5 ΜΜΕ); Υπάρχει κάποιος περιορισμός στον αριθμό τους;**

**Απάντηση** - Ο ελάχιστος απαιτούμενος αριθμός επιχειρήσεων για το σχηματισμό Συνεργατικών Σχηματισμών Καινοτομίας (ΣΣΚ) είναι δέκα (10) ανεξάρτητες μεταξύ τους επιχειρήσεις, σύμφωνα με τα οριζόμενα στη σύσταση της ΕΕ 2003/361/ΕΚ, εκ των οποίων τουλάχιστον 5 ΜΜΕ. Σε κάθε Συνεργατικό Σχηματισμό Καινοτομίας (ΣΣΚ) δύνανται να αποτελούν μέλη και Δημόσιοι Ερευνητικοί φορείς , επιπλέον των δέκα (10) ανεξάρτητων μεταξύ τους επιχειρήσεων, χωρίς περιορισμό.

**Ερώτηση 14. Μπορούν να χρησιμοποιηθούν συνδυαστικά οι δύο κανονισμοί ((ΕΕ) αριθ. 651/2014 και αριθ. 1407/2013 De minimis) , ανάλογα με τη δαπάνη;**

**Απάντηση** - Η επιλογή του καθεστώτος ενίσχυσης επαφίεται στην κρίση του ΦΑ. Η επιλογή αυτή είναι εναλλακτική και δεν δύναται να συνδυαστεί με την ενίσχυση του Άρθρου 27 του 651/2014 ανάλογα με τη δαπάνη. Σε περίπτωση επιλογής χρήσης του Κανονισμού (ΕΕ) αριθ. 1407/2013 De minimis η ένταση ενίσχυσης προς το Φορέα Αρωγό του ΣΣΚ, δύναται να ανέλθει στο 100% μέχρι του ύψους των 200.000€, με όλους τους περιορισμούς σώρευσης ενισχύσεων ήσσονος σημασίας (De minimis).

**Ερώτηση 15. Μπορεί ένα έργο να υλοποιηθεί εξ ολοκλήρου από επιχειρήσεις, χωρίς συμμετοχή νομικού προσώπου δημοσίου δικαίου;**

**Απάντηση** - Ναι, μπορεί να μην συμμετέχει ΝΠΔΔ.

**Ερώτηση 16. Μπορεί να ιδρυθεί τώρα επιχείρηση και αμέσως μετά να υποβάλει στο πρόγραμμα ή είναι απαραίτητο να έχει τουλάχιστον μια κλεισμένη χρήση;**

**Απάντηση** - Ο ΦΑ μπορεί να είναι υφιστάμενη ή νεοσύστατη εταιρία. Δεν μπορεί να είναι υπό σύσταση την ημερομηνία της ηλεκτρονικής υποβολής της αίτησης χρηματοδότησης.

**Ερώτηση 17. Επιτρέπονται διαθεματικές παρεμβάσεις, δηλαδή παρεμβάσεις που να συνδυάζουν 2 ή περισσότερους επιλέξιμους τομείς δραστηριότητας (π.χ. Αγροδιατροφή ΚΑΙ Βιοεπιστήμες); Αν ναι, πριμοδοτείται τέτοια διαθεματικότητα;**

**Απάντηση** - Κάθε πρόταση θα αφορά σε έναν μόνο εκ των οκτώ (8) θεματικών τομέων της RIS3, στους οποίους διαφαίνεται ανταγωνιστικό πλεονέκτημα για τον εκάστοτε ΣΣΚ. Επιτρέπονται διαθεματικές παρεμβάσεις ως προς τα μέλη του ΣΣΚ, εφόσον τεκμηριώνονται οι αλληλεπιδράσεις των τομέων.

**Ερώτηση 18. Για ένα ΣΣΚ με συγκεκριμένη θεματική, είναι υποχρεωτικό όλες οι εμπλεκόμενες επιχειρήσεις να ασκούν επάγγελμα/δράση ακριβώς του θέματος; Ή μπορούν να εμπλακούν προς το ίδιο θέμα και διεπιστημονικές ομάδες, για να συνεισφέρουν την τεχνογνωσία τους;**

**Απάντηση** - Ναι, μπορούν να εμπλακούν προς το ίδιο θέμα και διεπιστημονικές ομάδες/επιχειρήσεις, εφόσον υπάρχει επιχειρησιακή συνάφεια και συμβάλουν οι αλληλεπιδράσεις των μελών του ΣΣΚ σε αλυσίδα προστιθέμενης αξίας.

**Ερώτηση 19. Στο πλαίσιο της παρούσας πρόσκλησης θα μπορούσε ένα σωματείο να υποβάλλει πρόταση της οποίας να είναι ο Φορέας Αρωγός;**

**Απάντηση** - Οι δυνητικοί δικαιούχοι της παρούσας Πρόσκλησης θα πρέπει να αποδείξουν ότι ασκούν οικονομική δραστηριότητα, δηλαδή προσφέρουν προϊόντα και υπηρεσίες σε δεδομένη αγορά και δεν εμπίπτουν στους κανόνες του εμπορικού δικαίου, και έχουν συσταθεί νομίμως και τηρούν βιβλία σύμφωνα με το Ν. 4308/2014.

**Ερώτηση 20. Μπορεί Περιφέρεια να συμμετάσχει στη Δράση «Συνεργατικοί Σχηματισμοί Καινοτομίας/ΣΣΚ ως φορέας αρωγός ή ως μέλος του Σ.Σ.Κ;**

**Απάντηση** - Οι περιφέρειες αποτελούν φορείς της κεντρικής κυβέρνησης και δεν πληρούν τους όρους της Πρόσκλησης. Οι δυνητικοί δικαιούχοι της παρούσας Πρόσκλησης οφείλουν να αποδείξουν ότι ασκούν οικονομική δραστηριότητα, δηλαδή προσφέρουν προϊόντα και υπηρεσίες σε δεδομένη αγορά και δεν εμπίπτουν στους κανόνες του εμπορικού δικαίου, και έχουν συσταθεί νομίμως και τηρούν βιβλία σύμφωνα με το Ν. 4308/2014. Δεν απαγορεύεται η δυνατότητα συμμετοχής μιας Περιφέρειας ως μέλος στον ΣΣΚ, πέραν των 10 εταιρειών που απαιτούνται για την δημιουργία του συνεργατικού σχηματισμού.

**Ερώτηση 21. Χρειάζεται να δημιουργηθεί νομική οντότητα για τον συνεργατικό σχηματισμό;**

**Απάντηση** – Ναι, καθώς σύμφωνα με την παρούσα Πρόσκληση ως «Δικαιούχος Φορέας» χαρακτηρίζεται η νομική οντότητα (Φορέας Αρωγός) που θα διαχειριστεί τον Συνεργατικό Σχηματισμό Καινοτομίας, εκπληρώνοντας τον ορισμό και τις προϋποθέσεις του Συνεργατικού Σχηματισμού Καινοτομίας, όπως αναφέρονται ρητά στον Καν. (ΕΕ) 651/2014 της Επιτροπής και φέρει έναντι της Γ.Γ.Ε.Τ. την ευθύνη της καλής εκτέλεσης του έργου που έχει αναλάβει. Ο Φορέας Αρωγός δύναται να είναι δημόσιος ερευνητικός/τεχνολογικός φορέας, επιχείρηση, νομικό πρόσωπο ή νομική οντότητα του ιδιωτικού ή δημόσιου τομέα.

**Ερώτηση 22. Μπορεί Ερευνητικό Κέντρο να συμμετάσχει σε έναν ΣΣΚ;**

**Απάντηση** - Ένα Ερευνητικό Κέντρο μπορεί να συμμετάσχει ως μέλος σε ένα ΣΣΚ. Δεδομένου ότι η συμμετοχή των φορέων αυτών στη Πρόσκληση, αφορά σε οικονομική δραστηριότητα, η χρηματοδότηση, οι δαπάνες και τα έσοδα από τις οικονομικές αυτές δραστηριότητες θα πρέπει να διαχωρίζονται σαφώς από τις μη οικονομικές και με λογιστική παρακολούθηση.

**Ερώτηση 23. Μπορεί ο ΦΑ να πραγματοποιήσει δαπάνες εκτός της περιφέρειάς του (π.χ. δαπάνες συμμετοχής σε εκθέσεις ή άλλων εκδηλώσεων σε άλλες περιφέρειες);**

**Απάντηση** - Ο ΦΑ μπορεί να πραγματοποιήσει δαπάνες εκτός της περιφέρειάς του, για παράδειγμα δαπάνες συμμετοχής σε εκθέσεις ή άλλων εκδηλώσεων σε άλλες περιφέρειες.

**Ερώτηση 24. Ως Φορέας Αρωγός, μπορεί να συμμετάσχει Ένωση Εταιρειών; Αν ΝΑΙ, το ποσοστό επιχορήγησης θα διανέμεται με βάση το ποσοστό των μελών της Ένωσης;**

**Απάντηση** - Η Ένωση Εταιρειών δεν διαθέτει νομική προσωπικότητα. Συνεπώς δεν έχει δικαίωμα συμμετοχής.

**Ερώτηση 25. Ο Φορέας Αρωγός υποχρεούται να λειτουργεί επί του παρόντος στην Περιφέρεια ενδιαφέροντος, ή αρκεί να διαθέτει εγκατάσταση πριν την καταβολή της ενίσχυσης;**

**Απάντηση** - Ναι, ο ΦΑ μπορεί να προέρχεται από διαφορετική Γεωγραφική Περιφέρεια. Αρκεί να διαθέτει υποκατάστημα στην Περιφέρεια ενδιαφέροντος πριν την καταβολή της ενίσχυσης.

**Ερώτηση 26. Μπορεί να ληφθεί υπόψη και η Στρατηγική Έξυπνης Εξειδίκευσης κάθε περιφέρειας ξεχωριστά, πέρα από την Εθνική Στρατηγική (π.χ . ΣΕΕ της Περιφέρειας Ηπείρου );**

**Απάντηση** - Κάθε πρόταση θα αφορά σε έναν μόνο εκ των οκτώ (8) θεματικών τομέων της RIS3, στους οποίους διαφαίνεται ανταγωνιστικό πλεονέκτημα για τον εκάστοτε ΣΣΚ. Ο συνολικός προϋπολογισμός της Πρόσκλησης κατανέμεται στους Θεματικούς Τομείς ΕΤΑΚ της εθνικής RIS3 και στις Κατηγορίες Περιφερειών της χώρας. Δεν λαμβάνεται υπόψη η RIS3 κάθε περιφέρειας.

**Ερώτηση 27. Θα πρέπει ο Φορέας Αρωγός υποχρεωτικά να ασκεί οικονομική δραστηριότητα; Αφορά και τους Δημόσιους ερευνητικούς/τεχνολογικούς φορείς ή μόνο τις επιχειρήσεις και τα λοιπά νομικά πρόσωπα ή νομικές οντότητες του ιδιωτικού ή δημόσιου τομέα;**

**Απάντηση -** Η συμμετοχή κάθε φορέα στην παρούσα Πρόσκληση αφορά σε οικονομική δραστηριότητα. Επομένως, και η συμμετοχή Δημόσιων Ερευνητικών/Τεχνολογικών Φορέων στη Δράση συνιστά οικονομική δραστηριότητα.

**Ερώτηση 28. Ένα Χρηματοπιστωτικό ίδρυμα δύναται να είναι Φορέας Αρωγός σύμφωνα με τα προβλεπόμενα στο Άρθρο 4.Α (Δικαιούχοι – Όροι & Προϋποθέσεις συμμετοχής) της Πρόσκλησης;**

**Απάντηση** - Φορείς Αρωγοί δύνανται να είναι επιχειρήσεις, κάθε οντότητα, που ασκεί οικονομική δραστηριότητα. Η Πρόσκληση απευθύνεται σε υφιστάμενες επιχειρήσεις ανεξαρτήτως μεγέθους και ημερομηνίας ίδρυσης. Οι επιχειρήσεις πρέπει να έχουν συσταθεί νομίμως και να λειτουργούν ως νομικά πρόσωπα, ανεξαρτήτως του τύπου τους (π.χ. ΑΕ, ΕΠΕ, ΟΕ, ΕΕ, ΙΚΕ, ΚοινΣΕπ).

**Ερώτηση 29. Σε περίπτωση Εκπαιδευτικών Ιδρυμάτων που επιθυμούν να συμμετέχουν στο πρώτο στάδιο ως ΦΑ πρέπει να αυτοχρηματοδοτήσουν το υπόλοιπο της επένδυσης; Αν ναι, υπάρχει κάποια πρόβλεψη για το πως μπορεί να γίνει κάτι τέτοιο (π.χ. εργαλεία χρηματοδότησης) ή το εκπαιδευτικό ίδρυμα θα πρέπει να εξετάσει μόνο του τι δυνατότητες έχει;**

**Απάντηση** - Το Εκπαιδευτικό Ίδρυμα θα πρέπει να εξετάσει μόνο του τις δυνατότητες κάλυψης της ιδιωτικής του συμμετοχής. Επισημαίνεται ότι η ιδιωτική συμμετοχή του δικαιούχου της ενίσχυσης αποδεικνύεται με την εξόφληση των δαπανών του έργου ή/και με την χρήση επιλογών απλοποιημένου κόστους, σύμφωνα με τα οριζόμενα στην παρούσα Πρόσκληση.

**Ερώτηση 30. Υφιστάμενο cluster (νομική οντότητα) μπορεί να υποβάλει πρόταση ως φορέας αρωγός;**

**Απάντηση** - Ναι μπορεί να υποβάλει. Βασικός στόχος της Δράσης «Συνεργατικοί Σχηματισμοί Καινοτομίας/ΣΣΚ» είναι η ενίσχυση ολοκληρωμένων δομών αναδυόμενων ή/και υφιστάμενων συνεργατικών σχηματισμών.

**Ερώτηση 31. Είναι δυνατό επιχείρηση / μέλος του σχηματισμού να είναι και υπεργολάβος του facilitator;**

**Απάντηση** –Οι υπεργολαβίες δεν είναι επιλέξιμη Δαπάνη του ΦΑ.

**Ερώτηση 32. Σε περίπτωση που ο Δικαιούχος είναι ερευνητικό κέντρο, θα πρέπει να προσκομιστούν δικαιολογητικά για μη προβληματική επιχείρηση;**

**Απάντηση** – Όχι, δεν απαιτείται.

**Ερώτηση 33. Σε περίπτωση που ο Δικαιούχος είναι ερευνητικό κέντρο, πρέπει να προσκομιστούν δικαιολογητικά (σύμφωνα με το αρ. 40 του Ν. 4488/2017) αναφορικά με το εάν έχουν επιβληθεί πρόστιμα που έχουν αποκτήσει τελεσίδικη & δεσμευτική ισχύ, για παραβάσεις εργατικής νομοθεσίας :-Παράβαση «υψηλής» ή «πολύ υψηλής» σοβαρότητας (3 πρόστιμα / 3 έλεγχοι)-Αδήλωτη εργασία (2 πρόστιμα / 2 έλεγχοι), για τους λόγους του αρ. 39, του Ν.4488/2017;**

**Απάντηση** – Όχι, αυτό γίνεται με την αναφορά στην Υπεύθυνη Δήλωση.

**Ερώτηση 34. Πώς τεκμηριώνεται η δυνατότητα διαχωρισμού οικονομικών και μη οικονομικών δραστηριοτήτων σε φορείς – Λοιπά Νομικά Πρόσωπα του Ιδιωτικού τομέα που ασκούν οικονομική δραστηριότητα;**

**Απάντηση** – Τα Λοιπά Νομικά πρόσωπα ή νομικές οντότητες του ιδιωτικού ή δημόσιου τομέα, θα πρέπει να ασκούν οικονομική δραστηριότητα, δηλαδή προσφέρουν προϊόντα και υπηρεσίες σε δεδομένη αγορά και δεν εμπίπτουν στους κανόνες του εμπορικού δικαίου, αποτελούν δυνητικούς δικαιούχους της παρούσας Πρόσκλησης, εφόσον έχουν συσταθεί νομίμως και τηρούν βιβλία σύμφωνα με το Ν. 4308/2014. Η τεκμηρίωση της δυνατότητας διαχωρισμού οικονομικών και μη οικονομικών δραστηριοτήτων δύναται να περιλαμβάνει καταστατικό, χρηματοοικονομικές καταστάσεις (ισολογισμοί, απόσπασμα βιβλίου εσόδων εξόδων) και άλλα στοιχεία τα οποία να διασφαλίζουν αυτή τη δυνατότητα και τη διάκριση του κόστους προκειμένου να μην επιχορηγείται η μη οικονομική δραστηριότητα.

**Ερώτηση 35.** **Υποβάλλεται φυσικός (έντυπος) φάκελος και αν ναι ποια δικαιολογητικά περιλαμβάνει (πχ Πιστοποιητικά πρωτοδικείου) ή είναι όλα σε ηλεκτρονική; Καθώς στην πρόσκληση (παρ. 8 «Διαδικασία υποβολής της αίτησης χρηματοδότησης και του ηλεκτρονικού φακέλου υποψηφιότητας») δεν αναφέρεται κάτι.**

**Απάντηση** – Δεν υποβάλλεται φυσικός (έντυπος) φάκελος. Οι δυνητικοί δικαιούχοι με την υποβολή της ηλεκτρονικής αίτησης χρηματοδότησης υποβάλουν ταυτοχρόνως στο ΠΣΚΕ και Ηλεκτρονικό Φάκελο Υποψηφιότητας. Ο φάκελος αυτός θα πρέπει να περιλαμβάνει τα απαιτούμενα δικαιολογητικά του ΠΑΡΑΡΤΗΜΑΤΟΣ II «ΔΙΚΑΙΟΛΟΓΗΤΙΚΑ ΥΠΟΒΟΛΗΣ ΑΙΤΗΣΗΣ ΧΡΗΜΑΤΟΔΟΤΗΣΗΣ», σε μη επεξεργάσιμη ηλεκτρονική μορφή αρχείου (πχ αρχείο τύπου pdf ή zip).

Επισημαίνεται ότι μπορούν να επισυναφθούν ηλεκτρονικά δικαιολογητικά με ανώτατο όριο 10 ΜΒ ανά επισύναψη (attachment) και ανώτατο όριο 50 ΜΒ συνολικών επισυναπτόμενων ανά επενδυτική πρόταση.

**Ερώτηση 36. Η τεκμηρίωση για “μη επιβολή προστίμων που έχουν αποκτήσει τελεσίδικη & δεσμευτική ισχύ, για παραβάσεις εργατικής νομοθεσίας: (α) Παράβαση «υψηλής» ή «πολύ υψηλής» σοβαρότητας (3 πρόστιμα/3 έλεγχοι), (β) Αδήλωτη εργασία (2 πρόστιμα / 2 έλεγχοι), για τους λόγους του αρ. 39, του Ν.4488/2017” γίνεται με την αναφορά στην υπεύθυνη δήλωση ή απαιτείται και κάποιο άλλο δικαιολογητικό;**

**Απάντηση** – Γίνεται με την αναφορά στην Υπεύθυνη Δήλωση.

**Ερώτηση 37. Σε περίπτωση ΣΣΚ όπου συμμετέχει μια επιχείρηση, της οποίας ο Διευθύνων Σύμβουλος έχει ασχοληθεί με τα ΣΣΚ σε επίπεδο PhD. Θα μπορούσε ο εν λόγω κύριος να συμμετάσχει στην ομάδα έργου του Φορέα Αρωγού ως ανεξάρτητος εξωτερικός συνεργάτης (σύμβαση μίσθωσης έργου), ειδικός στην οργάνωση και λειτουργία των ΣΣΚ;**

**Απάντηση** – Ναι, εφόσον υφίσταται νομική σχέση του ΦΑ με το προσωπικό αυτό και επιβαρύνεται με τις δαπάνες μισθοδοσίας του.

**Ερώτηση 38. Στην περίπτωση πρότασης βάσει του κανονισμού (ΕΕ) αριθ. 1407/2013:**

**α) μπορούν να συμπεριληφθούν στον προϋπολογισμό του έργου δαπάνες λειτουργίας που αφορούν σε δαπάνες οργανισμών κοινής ωφέλειας, σταθερής και κινητής τηλεφωνίας κ.ο.κ.;**

**β) Εάν ναι, παρακαλώ επιβεβαιώστε/διευκρινίστε ότι σε αυτήν την περίπτωση δεν ισχύει ο περιορισμός του 15% επί των επιλέξιμων άμεσων δαπανών προσωπικού του ΦΑ (ήτοι μπορούν οι εν λόγω δαπάνες να είναι και μεγαλύτερες) και ότι η πιστοποίησή τους δεν πραγματοποιείται βάσει απλοποιημένου κόστους (ήτοι απαιτείται η προσκόμιση παραστατικών).**

**Απάντηση** – Στην περίπτωση πρότασης βάσει του κανονισμού (ΕΕ) αριθ. 1407/2013 μπορούν να συμπεριληφθούν στον προϋπολογισμό του έργου δαπάνες λειτουργίας που αφορούν Δαπάνες οργανισμών κοινής ωφελείας, σταθερής και κινητής τηλεφωνίας και ενοικίων. Δεν υπάρχει ποσοτικός περιορισμός.

**Ερώτηση 39. Σε περίπτωση που ο δυνητικός δικαιούχος-Φορέας Αρωγός είναι ανώνυμη εταιρεία στην οποία συμμετέχει φορέας της κεντρικής κυβέρνησης του Ελληνικού Δημοσίου σε ποσοστό μεγαλύτερο του 50%, παρακαλώ επιβεβαιώστε/διευκρινίστε τα ακόλουθα:**

**α) Όσον αφορά στα δικαιολογητικά για την υποβολή αίτησης χρηματοδότησης, ο εν λόγω δικαιούχος –ως ανώνυμη εταιρεία– υποβάλλει δικαιολογητικά για επιχειρήσεις (όχι για «λοιπά νομικά πρόσωπα ή νομικές οντότητες του ιδιωτικού ή δημόσιου τομέα, που ασκούν οικονομική δραστηριότητα»).**

**β) Δεν απαιτούνται τα δικαιολογητικά περί ύπαρξης συνδεδεμένων ή/και συνεργαζόμενων επιχειρήσεων;**

**Απάντηση** -Σε περίπτωση που ο δυνητικός δικαιούχος-Φορέας Αρωγός είναι ανώνυμη εταιρεία με συμμετοχή φορέα κεντρικής κυβέρνησης:

α) Υποβάλλει δικαιολογητικά για επιχειρήσεις

β) Απαιτούνται δικαιολογητικά περί ύπαρξης συνδεδεμένων ή/και συνεργαζόμενων επιχειρήσεων.

**ΕΠΙΛΕΞΙΜΟΤΗΤΑ ΔΑΠΑΝΩΝ 1ης πρόσκλησης**

**Ερώτηση 40. Ο φορέας αρωγός κατά την υλοποίηση της δράσης αναλαμβάνει και δαπάνες που αφορούν τις δέκα (10) επιχειρήσεις του ΣΣΚ;**

**Απάντηση** - Όλες οι δαπάνες, επενδυτικές και λειτουργικές, αφορούν στον φορέα αρωγό και τις ενέργειες που θα υλοποιήσει προκειμένου να αναπτυχθούν δεσμοί μεταξύ των μελών του ΣΣΚ ή/και να δημιουργηθούν συνέργειες για να συντονιστούν τα μέλη στην επίτευξη των στόχων του. Δεν είναι επιλέξιμες δαπάνες των επιχειρήσεων μελών του ΣΣΚ.

**Ερώτηση 41. Η ενοικίαση κτιριακών εγκαταστάσεων για την εγκατάσταση του συνεργατικού σχηματισμού είναι επιλέξιμη δαπάνη;**

**Απάντηση** - Ναι, στην Πρόσκληση αναφέρεται στην ενότητα 6.1.1 Πρόσθετες διευκρινίσεις για τις επιλέξιμες Δραστηριότητες/Δαπάνες: ‘’Λοιπές λειτουργικές δαπάνες : Στην κατηγορία αυτή, περιλαμβάνονται δαπάνες που είναι άμεσο αποτέλεσμα του έργου και η φύση τους συνδέεται άρρηκτα με την υλοποίηση του έργου’’... ‘’…..Σημειώνεται ότι σε περίπτωση χρήσης του Κανονισμού (ΕΕ) 651/2014, άρθρο 27, οι δαπάνες λειτουργίας, που αφορούν σε δαπάνες οργανισμών κοινής ωφελείας, σταθερής και κινητής τηλεφωνίας και ενοικίων καλύπτονται με απλοποιημένο κόστος, χωρίς προσκόμιση των αντίστοιχων παραστατικών, σε σταθερό ποσοστό 15% επί των επιλέξιμων άμεσων δαπανών προσωπικού του Φορέα Αρωγού (Καν.1303/2013, άρθρο 68, παρ. 1, περίπτωση β, ΥΑΕΚΕΔ άρθρο 23 και 25.Α.1.α)…’’.

Σε περίπτωση επιλογής χρήσης του Κανονισμού (ΕΕ) αριθ. 1407/2013 De minimis, είναι επίσης επιλέξιμες οι ανωτέρω δαπάνες .

**Ερώτηση 42. Είναι επιλέξιμη η αμοιβή συμβούλου για την υποβολή ή/ και την υποστήριξη της υλοποίησης του έργου;**

**Απάντηση** - Όχι δεν είναι επιλέξιμη η αμοιβή συμβούλου για την υποβολή ή/ και την υποστήριξη της υλοποίησης του έργου.

**Ερώτηση 43. Οι υπερωρίες και η απασχόληση σε μέρα αργίας του προσωπικού είναι επιλέξιμες δαπάνες; Καταβάλλονται μεν κατά περίπτωση, ορίζονται όμως από τη νομοθεσία ως αμοιβή και θα αφορούν το έργο.**

**Απάντηση** - Οι υπερωρίες είναι επιλέξιμες δαπάνες με τους περιορισμούς που τίθενται στο άρθρο 20 του Ν. 4354 ‘’Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων.’’ (ΦΕΚ 176/Α/16-12-2015) και στο Άρθρο 12 της ΥΑΕΚΕΔ.

**Ερώτηση 44. Η ένταση της ενίσχυσης για ένα Φορέα Αρωγό που είναι εγκατεστημένος στη Δυτική Ελλάδα και είναι δημόσιος φορέας, δύναται να φτάσει το 65% των επιλέξιμων επενδυτικών δαπανών ή εφαρμόζει μόνο σε επιχειρήσεις;**

**Απάντηση** - Σε περίπτωση εφαρμογής του ΕΚ 651/2014, η ένταση της ενίσχυσης για τις επενδυτικές δαπάνες σε ένα Φορέα Αρωγό που είναι εγκατεστημένος στη Δυτική Ελλάδα ανέρχεται στο 65% των επιλέξιμων επενδυτικών δαπανών είτε είναι δημόσιος φορέας είτε είναι επιχείρηση ή άλλη νομική οντότητα.

Για τις λειτουργικές δαπάνες το ποσοστό ανέρχεται σε 50%.

**Ερώτηση 45. Σε ποιον τραπεζικό λογαριασμό θα μπουν τα χρήματα;**

**Απάντηση** - Στον τραπεζικό λογαριασμό της νομικής οντότητας (Φορέας Αρωγός)

**Ερώτηση 46. Ποιός θα μπορεί να κάνει τα έξοδα και να κόβει τιμολόγιο κατά τη διάρκεια του έργου;**

**Απάντηση** - Η νομική οντότητα (Φορέας Αρωγός) και στην περίπτωση των ερευνητικών φορέων της χώρας ο ΕΛΚΕ αυτών.

**Ερώτηση 47. Η ίδια συμμετοχή του Φορέα Αρωγού (Πανεπιστήμιο) δύναται να καλυφθεί από το χρόνο απασχόλησης τακτικού προσωπικού (μόνιμοι, ΙΔΑΧ, ΔΕΠ-ΕΔΙΠ/ΕΕΠ-ΕΤΕΠ) και σε τι ποσοστό του χρόνου τους;**

**Απάντηση** - Στο πλαίσιο της παρούσας 1ης Πρόσκλησης οι δαπάνες προσωπικού, το οποίο θα διατεθεί για την υλοποίηση του έργου, είναι επιλέξιμες αλλά δεν αποτελούν ιδία συμμετοχή. Για τις δαπάνες προσωπικού ισχύουν οι κανόνες επιλεξιμότητας που αναφέρονται στο Άρθρο 12 της ΥΑΕΚΕΔ.

**Ερώτηση 48. Ο Φορέας Αρωγός έχει δικαίωμα να ζητήσει συνδρομή μέλους( membership fee) από τα μέλη ως ένα επιπλέον εργαλείο χρηματοδότησης (funding tool )του cluster;**

**Απάντηση** - Ναι έχει δικαίωμα να εισπράττει συνδρομές των μελών.

**Ερώτηση 49. Υπάρχει υποχρέωση να προβλέπεται εγκατάσταση σε κοινές κτιριακές εγκαταστάσεις για τις επιχειρήσεις που θα συμμετέχουν στον συνεργατικό σχηματισμό;**

**Απάντηση -** Στην ‘’ΑΝΑΛΥΤΙΚΗ ΠΡΟΣΚΛΗΣΗ’’ «ΣΥΝΕΡΓΑΤΙΚΟΙ ΣΧΗΜΑΤΙΣΜΟΙ ΚΑΙΝΟΤΟΜΙΑΣ / ΣΣΚ» 1η Πρόσκληση: Φορέας Αρωγός , δεν αναφέρεται υποχρέωση εγκατάστασης σε κοινές κτιριακές εγκαταστάσεις.

Στην αξιολόγηση όμως της πρότασης θα κριθούν σύμφωνα με τα οριζόμενα στην υποενότητα ‘’9.1. Διαδικασία Αξιολόγησης - Κριτήρια πληρότητας και αξιολόγησης: …- οι υποδομές που διαθέτει ή θα αναπτύξει ο Φορέας Αρωγός για την εκτέλεση του έργου όπως υλικοτεχνική υποδομή και εξοπλισμός.-η οργανωτική δομή λειτουργίας (διοικητική και οικονομική υποστήριξη) του ΣΣΚ για την υλοποίηση του επενδυτικού σχεδίου….’’

**Ερώτηση 50. Η δράση ενός Πανεπιστημιακού Τμήματος στο πλαίσιο αυτής της Προκήρυξης μπορεί να αφορά σε έρευνα (εργαστηριακή, πεδίου κτλ.) ή αν πρέπει να αφορά αποκλειστικά και μόνο σε εκπαίδευση, ενημέρωση και σύνδεση των 10 φορέων που θα αποτελούν τον ΣΣΚ;**

**Απάντηση -** Κατά την 1η Πρόσκληση υποβάλλεται από το Φορέα Αρωγό επιχειρηματικό σχέδιο στο οποίο θα παρουσιάζεται το δίκτυο επιχειρήσεων και ερευνητικών φορέων και οι ενέργειες που θα υλοποιήσει ο Φορέας Αρωγός προκειμένου να αναπτυχθούν δεσμοί μεταξύ των μελών του ΣΣΚ ή/και να δημιουργηθούν συνέργειες για να συντονιστούν τα μέλη στην επίτευξη των στόχων του ΣΣΚ.

Για την επίτευξη του ανωτέρου στόχου και στο πλαίσιο των ανωτέρω επιλέξιμων δαπανών ενισχύσεων λειτουργίας, μια ενέργεια δεν μπορεί να αφορά σε εργαστηριακή έρευνα (δεν συνάδει με κάποιο εκ των στόχων του ΣΣΚ), αλλά δύναται να αφορά σε έρευνα πεδίου π.χ. έρευνα αγοράς ‘’...για τη διευκόλυνση της συνεργασίας, την ανταλλαγή πληροφοριών και την παροχή ή τη διάθεση των εξειδικευμένων και εξατομικευμένων υπηρεσιών υποστήριξης των επιχειρήσεων.

Όπως αναφέρεται στην Αναλυτική Προκήρυξη, επιλέξιμες δαπάνες των ενισχύσεων λειτουργίας των ΦΑ για συνεργατικούς σχηματισμούς καινοτομίας είναι οι δαπάνες προσωπικού και οι διοικητικές δαπάνες (συμπεριλαμβανομένων των γενικών εξόδων) σχετικά με:

•το συντονισμό του συνεργατικού σχηματισμού για τη διευκόλυνση της συνεργασίας, την ανταλλαγή πληροφοριών και την παροχή ή τη διάθεση των εξειδικευμένων και εξατομικευμένων υπηρεσιών υποστήριξης των επιχειρήσεων,

•την προβολή του συνεργατικού σχηματισμού για την αύξηση της συμμετοχής νέων επιχειρήσεων ή οργανισμών, καθώς και για την ενίσχυση της προβολής του σχηματισμού,

•τη διαχείριση των εγκαταστάσεων του συνεργατικού σχηματισμού, την οργάνωση προγραμμάτων επαγγελματικής κατάρτισης, εργαστηρίων και συνεδρίων για τη στήριξη της διάδοσης των γνώσεων, της δικτύωσης και της διεθνούς συνεργασίας.

**Ερώτηση 51. Στην 1η Φάση χρηματοδοτείται μόνο ο Φορέας Αρωγός. Εάν πρόκειται για Πανεπιστήμιο το υπόλοιπο της δαπάνης, μπορεί να καλυφθεί: α) από το κόστος ενοικίασης / χρήσης εξοπλισμού, υποδομών και κτηρίων, και β) από ίδια συμμετοχή σε είδος (in kind) όπως για παράδειγμα η απασχόληση στο έργο αμειβόμενου προσωπικού όπως μέλη ΔΕΠ (βλέπε αντιστοιχία με έργα Life);**

**Απάντηση -** Στο πλαίσιο της παρούσας 1ης Πρόσκλησης δεν είναι επιλέξιμη η αυτοσύμβαση (κόστος ενοικίασης, υποδομών και κτηρίων), ούτε οι αποσβέσεις (χρήση εξοπλισμού και υποδομών) ούτε η ίδια συμμετοχή σε είδος, όπως η απασχόληση στο έργο. Αντίθετα, οι δαπάνες προσωπικού για την υλοποίηση του έργου είναι επιλέξιμες.

**Ερώτηση 52. Ο Φορέας Αρωγός δύναται να εμπεριέχει στην ομάδα έργου του προσωπικό άλλου φορέα; Για παράδειγμα, μέλη ΔΕΠ άλλου Πανεπιστημίου που όμως δεν θα συμμετέχουν ως μέλη του ΣΣΚ;**

**Απάντηση** - Ναι, εφόσον υφίσταται νομική σχέση του ΦΑ με το προσωπικό αυτό και επιβαρύνεται με τις δαπάνες μισθοδοσίας του.

**Ερώτηση 53. Κατά τη διάρκεια υλοποίησης της πρότασης/επιχειρηματικού σχεδίου δύναται να παραχθούν έσοδα; Το προϊόν που θα προκύψει σε ποιόν θα ανήκει και ποιος θα έχει το δικαίωμα πώλησης;**

**Απάντηση** - Δύνανται να παραχθούν έσοδα και τα δικαιώματα ρυθμίζονται ελεύθερα μετά από συμφωνία των μελών.

**Ερώτηση 54. Είναι δυνατό υπηρεσίες που θα αναπτυχθούν στο cluster να προσφέρονται σε εταιρίες-μέλη του cluster; Για παράδειγμα, μπορεί να αναπτυχθεί μια υπηρεσία βέλτιστης χωροταξικής οργάνωσης αποθηκευτικών χώρων. Εάν στο cluster συμμετέχουν εταιρίες-χρήστες με δικούς τους αποθηκευτικούς χώρους, μπορούν να λάβουν την εν λόγω υπηρεσία;**

**Απάντηση** – Ναι, ο ΦΑ θα μπορεί να παρέχει υπηρεσίες προς τα μέλη του ΣΣΚ. Η πρόσβαση στις εγκαταστάσεις, στον εξοπλισμό και στις δραστηριότητες του ΣΣΣ είναι ανοικτή σε διάφορους χρήστες και παρέχεται με διαφάνεια και άνευ διακρίσεων, ενώ, σύμφωνα με το Άρθρο 27 του ΕΚ 651/2014, οι επιχειρήσεις που έχουν χρηματοδοτήσει τουλάχιστον 10% των επενδυτικών δαπανών του ΣΣΚ μπορούν να έχουν προτιμησιακή πρόσβαση με ευνοϊκότερους όρους, ως χαμηλότερες χρεώσεις.

**Ερώτηση 55. Εάν το cluster αναπτύξει υπηρεσίες οι οποίες θα προσφέρονται μέσω cloud/διαδικτύου, δεν είναι απαραίτητο τα μέλη του να επισκέπτονται τον εργαστήριο χώρο που θα φιλοξενεί τον αναγκαίο εξοπλισμό (π.χ. servers) που θα υποστηρίζει τις εν λόγω διαδικασίες. Είναι αυτό αποδεκτό;**

**Απάντηση** – Ναι, είναι αυτό αποδεκτό.

**Ερώτηση 56. Στην κατηγορία δαπάνης 2.4 Δαπάνες δημοσιότητας είναι επιλέξιμη δαπάνη για εκπόνηση σχετικής μελέτης; Ουσιαστικά θα είναι μία μελέτη, σύμφωνα με τα αποτελέσματα της οποίας θα γίνουν οι ενέργειες προβολής των αποτελεσμάτων του ΣΣΚ, τόσο για την προβολή στο ευρύ κοινό (media plan) όσο και για την στοχευμένη προσέλκυση επιχειρήσεων- μελών του ΣΣΚ;**

**Απάντηση** – Για την επίτευξη του στόχου του ΣΣΚ και στο πλαίσιο των επιλέξιμων δαπανών ενισχύσεων λειτουργίας, μια ενέργεια δύναται να αφορά σε μελέτη βέλτιστης διάχυσης αποτελεσμάτων ’...για τη διευκόλυνση της συνεργασίας, την ανταλλαγή πληροφοριών και την παροχή ή τη διάθεση των εξειδικευμένων και εξατομικευμένων υπηρεσιών υποστήριξης των επιχειρήσεων.

**Ερώτηση 57. Στην κατηγορία δαπάνης 2.7 Δαπάνες επαγγελματικής κατάρτισης, ο προμηθευτής πρέπει να είναι πιστοποιημένος φορέας κατάρτισης; Αν όχι, είναι επιλέξιμη δαπάνη οργάνωσης εργαστηρίων με εξειδικευμένους ομιλητές, με κοινό- στόχο είτε τα μέλη του ΣΣΚ είτε το ευρύ κοινό, για ενημέρωση και συμβουλευτική όσον αφορά την καινοτομία και την επιχειρηματικότητα και τα ευρύτερα οφέλη από τη δράση του ΣΣΚ;**

**Απάντηση** – Στην κατηγορία δαπάνης 2.7 Δαπάνες επαγγελματικής κατάρτισης, ο προμηθευτής δεν απαιτείται να είναι πιστοποιημένος φορέας κατάρτισης. Είναι επιλέξιμη η δαπάνη οργάνωσης εργαστηρίων με εξειδικευμένους ομιλητές, με κοινό- στόχο είτε τα μέλη του ΣΣΚ είτε το ευρύ κοινό, για ενημέρωση και συμβουλευτική όσον αφορά την καινοτομία και την επιχειρηματικότητα και τα ευρύτερα οφέλη από τη δράση του ΣΣΚ.

**Ερώτηση 58. Μπορεί ένα μέλος του ΣΣΚ να είναι προμηθευτής του ΦΑ στις κατηγορίες επιλέξιμων δαπανών «Άυλα στοιχεία Ενεργητικού» και «Λοιπές Λειτουργικές Δαπάνες»;**

**Απάντηση** – Μπορεί ένα μέλος του ΣΣΚ να είναι προμηθευτής του ΦΑ στις κατηγορίες επιλέξιμων δαπανών «Άυλα στοιχεία Ενεργητικού» και «Λοιπές Λειτουργικές Δαπάνες» αρκεί οι δαπάνες αυτές να μην έχουν χρηματοδοτηθεί ξανά στο πλαίσιο της Δράσης.

**2η πρόσκληση ΣΣΚ**

**Ερώτηση 59. Πότε αναμένεται να δημοσιευτεί η 2η πρόσκληση για τις επιχειρήσεις;**

**Απάντηση** - Μετά την ολοκλήρωση της αξιολόγησης της πρώτης φάσης /πρόσκλησης, την έκδοση της απόφασης ένταξης και σε εύλογο χρονικό διάστημα μετά από αυτήν.

**Ερώτηση 60. Σε περίπτωση που κάποια επιχείρηση έχει δηλώσει ενδιαφέρον κατά την υποβολή πρότασης Φορέα Αρωγού, μπορεί να αποσύρει το ενδιαφέρον της στην πορεία; Επηρεάζει τυχόν απόσυρση του ενδιαφέροντος την έγκριση του Φορέα Αρωγού ή μελλοντική πρόταση της επιχείρησης;**

**Απάντηση** - Ναι, μπορεί στο πλαίσιο τροποποίησης της πράξης να αποσυρθεί εφόσον αντικατασταθεί από ισότιμο μέλος και εφόσον εξακολουθούν να ικανοποιούνται τα κριτήρια αξιολόγησης της 1ης Φάσης.. Μελλοντικά δεν θα υφίσταται κάποια επίπτωση στον ΦΑ ή στην επιχείρηση.

**Ερώτηση 61. Υπάρχει κάποια πρόβλεψη για τη σύνδεση του χρονοδιαγράμματος υλοποίησης ανάμεσα στις προτάσεις της 1ης και της 2ης πρόσκλησης;**  **Υπάρχει πρόβλεψη δημοσιοποίησης τουλάχιστον των κριτηρίων επιλεξιμότητας των επιχειρήσεων όσον αφορά τη 2η Πρόσκληση;**

**Απάντηση** - Ο ΦΑ δύναται να ξεκινήσει την υλοποίηση του έργου του, μετά την ηλεκτρονική υποβολή της αίτησης χρηματοδότησης και εφόσον οι δραστηριότητές του σχετίζονται με την πρόταση/επιχειρηματικό σχέδιο του Συνεργατικού Σχηματισμού Καινοτομίας (ΣΣΚ).

Στην περίπτωση αυτή, οι δαπάνες γίνονται με ευθύνη του δυνητικού Δικαιούχου και δεν γεννάται καμία έννομη δέσμευση του Δημοσίου στην περίπτωση μη ένταξης της πράξης στην Δράση.

Δεν προβλέπεται η δημοσιοποίηση των κριτηρίων επιλεξιμότητας των επιχειρήσεων, πριν από τη δημοσίευση της 2ης Πρόσκλησης- Επιχειρήσεις.

**Ερώτηση 62. Σε περίπτωση που μία επιχείρηση εκδηλώσει ενδιαφέρον για συμμετοχή σε συγκεκριμένο συνεργατικό σχηματισμό της 1ης Πρόσκλησης, αλλά δεν εγκριθεί η πρότασή της στη 2η Πρόσκληση λόγω εξαντλήσεως προϋπολογισμού, ο Φορέας Αρωγός υποχρεούται να αντικαταστήσει το σχήμα που έχει υποβάλει βάσει των εγκεκριμένων εταιρειών της 2ης Πρόσκλησης;**

**Απάντηση** – Όχι, ο Φορέας Αρωγός δεν υποχρεούται να αντικαταστήσει το σχήμα με το οποίο έχει εγκριθεί. Μόνο στην περίπτωση που κάποιο μέλος του ΣΣΚ αποσυρθεί θα πρέπει να αντικατασταθεί στο πλαίσιο τροποποίησης της πράξης από ισότιμο μέλος, προκειμένου να εξακολουθούν να ικανοποιούνται τα κριτήρια αξιολόγησης της 1ης Φάσης. Η υλοποίηση του έργου του Φορέα Αρωγού δεν εξαρτάται από τις εντάξεις της 2ης Πρόσκλησης. Σημειώνεται ότι τα μέλη του ΣΣΚ δεν είναι υποχρεωτικό να υποβάλουν στην 2η Πρόσκληση ούτε υπάρχει δέσμευση για την ένταξή τους στην 2η Πρόσκληση.

**Ερώτηση 63. Τα επιχειρηματικά σχέδια που θα υποβληθούν στη 2η Πρόσκληση, τί προϋπολογισμό θα πρέπει να έχουν; Υπάρχει κάποιο ανώτατο όριο;**

**Απάντηση** – Ο προϋπολογισμός για τα επιχειρηματικά σχέδια της 2ης Πρόσκλησης θα ανακοινωθεί με την έκδοσή της. Ο συνολικός προϋπολογισμός της 1ης και 2ης Πρόσκλησης (Δημόσια Δαπάνη και Ιδιωτική Συμμετοχή) κάθε ΣΣΚ στον θεματικό τομέα της Αγροδιατροφής δεν θα υπερβαίνει τα 0,7 Μ€ και στους υπόλοιπους θεματικούς τομείς τα 3,0 Μ€.

**Ερώτηση 64. Για την 2η Πρόσκληση οι δημόσιοι ερευνητικοί/τεχνολογικοί φορείς έχουν δικαίωμα συμμετοχής;**

**Απάντηση** – Στην 2η Πρόσκληση, θα υποβληθούν επιχειρηματικά σχέδια από επιχειρήσεις που ενδιαφέρονται να συνεργαστούν με τους Φορείς Αρωγούς των προκριθέντων ΣΣΚ. Οι δημόσιοι ερευνητικοί/τεχνολογικοί φορείς δεν θα έχουν δικαίωμα συμμετοχής. Εντούτοις, οι δημόσιοι ερευνητικοί/τεχνολογικοί φορείς μπορούν να συμμετέχουν στον ΣΣΚ χωρίς προϋπολογισμό και χωρίς περιορισμό στον αριθμό τους.

**Ερώτηση 65. Είναι δυνατόν ο φορέας αρωγός να συμμετέχει και ως μέλος του Συνεργατικού Σχηματισμού Καινοτομίας (ΣΣΚ);**

**Απάντηση** - Όχι δεν είναι δυνατόν ο φορέας αρωγός να συμμετέχει και ως μέλος του Συνεργατικού Σχηματισμού Καινοτομίας (ΣΣΚ).

**Ερώτηση 66. Ποιός είναι ο ενεργός ρόλος των επιχειρήσεων που θα συμμετάσχουν στον ΣΣΚ;**

**Απάντηση** - Κατά τη 2η πρόσκληση της Δράσης, θα υποβληθούν, επιχειρηματικά σχέδια από επιχειρήσεις που ενδιαφέρονται να συνεργασθούν με τους Φορείς Αρωγούς των προκριθέντων ΣΣΚ. Σε αυτά τα επιχειρηματικά σχέδια θα αναλύονται οι ενέργειες που θα υλοποιήσει η επιχείρηση για την ανάπτυξή της καθώς και για την ανάπτυξη συνεργασιών σε Ε&Τ με ερευνητικούς-ακαδημαϊκούς φορείς ή και με άλλες επιχειρήσεις στο πλαίσιο του εγκεκριμένου επιχειρηματικού σχεδίου του ΣΣΚ. Στόχος των ενεργειών θα είναι η δημιουργία νέων προϊόντων, υπηρεσιών και εφαρμογών, με έντονο το στοιχείο της καινοτομίας, της ανταγωνιστικότητας και της εξωστρέφειας.

**Ερώτηση 67. Ποιό θα είναι το μέγιστο ύψος του προϋπολογισμού των εταιρειών που θα συμμετέχουν στους ΣΣΚ και ποιά τα ποσοστά επιχορήγησής τους. (Για την προσέγγιση των εταιρειών και την υπογραφή σύμφωνου συνεργασίας);**

**Απάντηση** - Ο ελάχιστος απαιτούμενος αριθμός επιχειρήσεων για το σχηματισμό Συνεργατικών Σχηματισμών Καινοτομίας (ΣΣΚ) είναι δέκα (10) ανεξάρτητες μεταξύ τους επιχειρήσεις, σύμφωνα με τα οριζόμενα στη σύσταση της ΕΕ 2003/361/ΕΚ, εκ των οποίων τουλάχιστον πέντε (5) ΜΜΕ. Σε κάθε Συνεργατικό Σχηματισμό Καινοτομίας (ΣΣΚ) δύναται να αποτελούν μέλη και Δημόσιοι Ερευνητικοί φορείς, επιπλέον των δέκα (10) ανεξάρτητων μεταξύ τους επιχειρήσεων, χωρίς περιορισμό. Ο συνολικός προϋπολογισμός (Δημόσια Δαπάνη και Ιδιωτική Συμμετοχή) κάθε ΣΣΚ στον θεματικό τομέα της Αγροδιατροφής δεν θα υπερβαίνει τα 0,7 Μ€ και στους υπόλοιπους θεματικούς τομείς τα 3,0 Μ€. Τα ποσοστά επιχορήγησης θα ανακοινωθούν με την έκδοση της 2ης Πρόσκλησης.

**Ερώτηση 68. Έχουμε ή θα έχουμε στην 2η φάση περιορισμούς σε ΚΑΔ ή ο μόνος θεματικός περιορισμός θα αφορά την RIS3;**

**Απάντηση** - Τα επιχειρηματικά σχέδια θα πρέπει να αφορούν στους οκτώ/8 θεματικούς τομείς της εθνικής RIS3, στους οποίους διαφαίνεται ανταγωνιστικό πλεονέκτημα για τη χώρα με τους περιορισμούς που προβλέπονται από τους Ευρωπαϊκούς Κανονισμούς.

**Ερώτηση 69. Υπάρχει κάποιο σημείο της Πρόσκλησης που ορίζει ακριβώς τις υποχρεώσεις των μελών (όχι του Φορέα Αρωγού);**

**Απάντηση** – Η Αναλυτική Πρόσκληση δεν αναφέρει συγκεκριμένες υποχρεώσεις μελών του ΣΣΚ. Οι υποχρεώσεις μπορούν να τεθούν από τον Φορέα Αρωγό κατά την κρίση του στα προσύμφωνα ή συμφωνητικά συνεργασίας μεταξύ των μελών του ΣΣΚ και του Φορέα Αρωγού που θα υποβληθούν με την Αίτηση Χρηματοδότησης του Φορέα Αρωγού.

**Ερώτηση 70.** **Ένας Σύλλογος που έχει έσοδα από εισιτήρια για θέατρο και από συνδρομές από μαθήματα χορού, θεωρείται ότι ασκεί οικονομική δραστηριότητα; Θα μπορούσε να επιδοτηθεί στη 2η πρόσκληση;**

**Απάντηση** – Εφόσον η οικονομική δραστηριότητα τεκμηριώνεται επαρκώς, με βάση τα κριτήρια που τίθενται στην Πρόσκληση, τότε έχει δικαίωμα να συμμετέχει στην 2η Πρόσκληση. Σημειώνεται ότι με βάση την ανοιχτή πρόσκληση των ΣΣΚ, οι δυνητικοί δικαιούχοι θα πρέπει να τηρούν βιβλία σύμφωνα με το Ν. 4308/2014.

**Ερώτηση 71. Στην περίπτωση που ο ΦΑ του εγκεκριμένου ΣΣΚ είναι ερευνητικός φορέας, μπορεί κατά τη 2η φάση να συμμετέχει στα έργα των επιχειρήσεων ως υπεργολάβος για την παροχή υπηρεσιών έρευνας;**

**Απάντηση** – Ο ΦΑ δύναται να παρέχει στις επιχειρήσεις-μέλη του ΣΣΚ υπηρεσίες ως υπεργολάβος. Οι υπηρεσίες αυτές δεν πρέπει να ταυτίζονται με τις υπηρεσίες του φορέα αρωγού.

**ΠΣΚΕ – ΥΠΟΒΟΛΗ ΠΡΟΤΑΣΗΣ 1η πρόσκληση**

**Ερώτηση 72. Στην περιοχή 6.1 της φόρμας με τίτλο «Φυσικό Αντικείμενο» υπάρχει περιορισμός σε αριθμό χαρακτήρων/λέξεων/σελίδων; Υπάρχει η δυνατότητα να ενσωματωθούν εικόνες/εικόνες/σχήματα;**

**Απάντηση** - Δεν υπάρχει περιορισμός σε αριθμό χαρακτήρων/λέξεων/σελίδων. Υπάρχει η δυνατότητα να ενσωματωθούν εικόνες/εικόνες/σχήματα ως παράρτημα στα ‘’Επισυναπτόμενα Έγγραφα’’.

**Ερώτηση 73. Στην περιοχή 2.1 της φόρμας με τίτλο «ΣΤΟΙΧΕΙΑ ΕΠΙΧΕΙΡΗΣΕΩΝ ΣΤΙΣ ΟΠΟΙΕΣ ΣΥΜΜΕΤΕΧΟΥΝ ΟΙ ΕΤΑΙΡΟΙ/ΜΕΤΟΧΟΙ» συμπληρώνονται τα στοιχεία των μετόχων των εταιριών που είναι και στην φόρμα 1.3 με τίτλο «ΣΤΟΙΧΕΙΑ ΜΕΤΟΧΩΝ Ή ΕΤΑΙΡΩΝ ΤΟΥ ΦΟΡΕΑ/ΕΠΙΧΕΙΡΗΣΗ» (Αν υπάρχουν πολλοί μέτοχοι, να καταχωρηθούν οι τρεις με το μεγαλύτερο ποσοστό);**

**Απάντηση** - Σε περίπτωση πολυμετοχικών σχημάτων, κατά την υποβολή της Αίτησης Χρηματοδότησης στο ΠΣΚΕ ενδείκνυται να καταχωρούνται όσοι εκ των μετόχων κατέχουν ποσοστό μετοχών μεγαλύτερο (ή ίσο) του 25% ή οι πέντε με το μεγαλύτερο ποσοστό αν υπάρχουν εκατοντάδες μικρομέτοχοι.

**Ερώτηση 74. Σε περίπτωση που ο Δικαιούχος είναι ερευνητικό κέντρο, θα πρέπει να συμπληρώσουμε το πεδίο 1.6 (ΣΥΓΚΕΝΤΡΩΤΙΚΑ ΣΤΟΙΧΕΙΑ ΜΕΓΕΘΟΥΣ ΕΠΙΧΕΙΡΗΣΗΣ) στο ΠΣΚΕ ή αυτό συμπληρώνεται σε περίπτωση που ο δυνητικός δικαιούχος είναι επιχείρηση;**

**Απάντηση** – Σε περίπτωση που ο Δικαιούχος είναι ερευνητικό κέντροδεν απαιτείται η συμπλήρωσητου πεδίου 1.6.

**Ερώτηση 75. Στην αναλυτική πρόσκληση της Δράσης και συγκεκριμένα στην ενότητα «6.1. Επιλέξιμες Δαπάνες» περιγράφονται οι κατηγορίες των επιλέξιμων δαπανών. Στην εν λόγω ενότητα δεν υπάρχει διακριτά η κατηγορία «2.5 - Δαπάνες προσαρμογών για άτομα με αναπηρία» που αναφέρεται στο ΠΣΚΕ, η οποία και εντάσσεται στις λειτουργικές δαπάνες (ήτοι έως 100% του συνολικού προϋπολογισμού του έργου). Αντ’ αυτού, οι δαπάνες για προσαρμογές για ΑμεΑ, σύμφωνα με την πρόσκληση, επιμερίζονται στην κατηγορία «α) Επενδυτικές δαπάνες σε ενσώματα και άυλα στοιχεία ενεργητικού». Παρακαλώ διευκρινίστε: 1.α) τι είδους δαπάνες περιλαμβάνονται στην κατηγορία «2.5 - Δαπάνες προσαρμογών για άτομα με αναπηρία» του ΠΣΚΕ και 1.β) εάν λ.χ. οι προσαρμογές για ΑμεΑ σε κτηριακές εγκαταστάσεις ή λογισμικό εντάσσονται στις κατηγορίες «1.1 - Κτίρια και εγκαταστάσεις κτιρίων» και «1.3 - Λογισμικά και υπηρεσίες λογισμικού» του ΠΣΚΕ αντίστοιχα.**

**Απάντηση** – Η κατηγορία **«2.5 - Δαπάνες προσαρμογών για άτομα με αναπηρία»** που αναφέρεται στο ΠΣΚΕ αφορούν σε οι προσαρμογές για ΑμεΑ σε κτηριακές εγκαταστάσεις ή λογισμικό και εντάσσονται στις κατηγορίες «1.1 - Κτίρια και εγκαταστάσεις κτιρίων» και «1.3 - Λογισμικά και υπηρεσίες λογισμικού» του ΠΣΚΕ αντίστοιχα.

**Ερώτηση 76. Για μία ΑΜΚΕ, η οποία δεν έχει μετόχους – εταίρους αλλά μόνο μέλη, στην περίπτωση που επιθυμεί να υποβάλει πρόταση με τον Γενικό Απαλλακτικό Κανονισμό, θα μπορούσε να αποδείξει ότι η ίδια συμμετοχή προέρχεται από την καταβολή έκτακτων εισφορών των μελών της;**

**Απάντηση** – Όχι, η ιδιωτική συμμετοχή του δικαιούχου της ενίσχυσης αποδεικνύεται με την εξόφληση των δαπανών του έργου ή/και με την χρήση επιλογών απλοποιημένου κόστους, σύμφωνα με τα οριζόμενα στην παρούσα Πρόσκληση.

**Ερώτηση 77. Στη Α φάση, τα δικαιολογητικά των επιχειρήσεων μελών του ΣΣΚ θα είναι στοιχεία ή επισυναπτόμενα έγγραφα; Π.χ σε αυτή τη φάση θα επισυναφτούν τα καταστατικά τους;**

**Απάντηση** – Στην υποβολή του αιτήματος τα στοιχεία των επιχειρήσεων μελών του ΣΣΚ απλά αναφέρονται στο ΠΣΚΕ προκειμένου να αξιολογηθεί η σχετική απαίτηση δημιουργίας του ΣΣΚ για τουλάχιστον δέκα (10) ανεξάρτητες επιχειρήσεις, εκ των οποίων πέντε (5) τουλάχιστον ΜΜΕ.